L’alcalde de Burjassot es reuneix amb la consellera de Sanitat, Carmen Montón, i li sol·licita el SAMU i diverses necessitats més de la ciutat
2025-07-24

La consellera de Sanitat, Carmen Montón, i l’alcalde de Burjassot, Rafa García, es van reunir ahir de vesprada per tractar els temes que en aquests moments té pendent el nostre municipi amb la Conselleria de Sanitat. En la reunió, la primera que ha tingut la consellera Montón amb l’alcalde, Rafa García, li va exposar les reivindicacions històriques que la ciutat ha tingut sempre amb la Conselleria de Sanitat. La Consellera, coneixedora també d’algunes d’elles, ja que és oriünda de Burjassot i va ser regidora del Consistori, s’ha mostrat en tot moment receptiva i positiva en la consecució d’algunes d’aquestes reivindicacions.

En la trobada, vàries van ser les peticions de l’alcalde a la Conselleria. La primera i principal és la necessitat d’un SAMU per a la població, que es ve reivindicant des d’abans de l’any 2007, així mateix també es va exposar la possibilitat de situar bé en el municipi, o en les rodalies del mateix -Hospital Arnau de Vilanova- un servei d’urgències de pediatria, també es va sol·licitar l’augment de l’horari d’atenció de la Unitat Sexual i Reproductiva, que en aquests moments només atén als matins, i que puga atendre també dues vesprada per setmana a Burjassot. Una altra de les demandes que s’ha plantejat és completar la plantilla del Centre de Salut, ja que falta una plaça de metge de família per cobrir i també reformar l’accés i servei d’urgència en l’edifici del Centre de Salut 1, (c/ Beniferri s/n), ja que es troba en unes condicions complicades. Finalment, se li va sol·licitar desbloquejar el Banc de Llet Materna de Burjassot, que per qüestions administratives, no ha pogut posar-se en funcionament.

Totes les peticions van trobar una resposta positiva de la consellera, Carmen Montón, si bé, òbviament, i a causa de la celeritat amb la qual ha atés la petició d’entrevista amb l’alcalde de Burjassot, han d’estudiar la situació econòmica de la pròpia Conselleria per poder donar el vistiplau a diverses de les reivindicacions.

Per a l’alcalde, “la trobada no solament va ser especial, ja que la consellera és veïna nostra i amiga, sinó molt positiu, per la visió de futur esperançadora que tenim ja per davant. És important tenir vies de diàleg, que s’escolten als municipis, que ens atenguen i sàpien les necessitats que tenim, i la nostra consellera de Sanitat ho ha fet a la perfecció. Entenem que ha de veure’s molts dels temes de forma global, però també estem convençuts que arribarem a resoldre moltes de les nostres històriques reivindicacions. També vull agrair-li a la consellera la celeritat amb la qual ens ha rebut i el tracte que hem tingut de tot el seu equip”.